Bill Walton

Bill Walton (sündinud 5. novembril 1952 San Diegos) on endine NBA korvpallur. Aktiivsportlase karjääri ajal oli ta 211 cm pikk ja kaalus 107 kg.

Keskkool

Bill Walton mängis Helixi keskkoolis 1966–1970. Kahel viimasel aastal valiti ta nii osariigi kui ka konverentsi sümboolsesse meeskonda. Viimasel aastal valiti ta USA sümboolsesse keskkooliõpilaste meeskonda ja Helixi aasta sportlaseks.

Ülikool

Bill Walton mängis NCAA liigas UCLA ülikoolis 1970–1974. Kolmel viimasel aastal valiti ta ülikooli aasta mängijaks, Naismithi auhinna võitjaks ja USA sümboolsesse üliõpilaskorvpallurite koondisse. 1972 ja 1973 valiti ta USA parimaks üliõpilaskorvpalluriks.
Bill Waltoni käes on NCAA rekord visketabavuses: 68,6%. Ta viskas karjääri jooksul keskmiselt 20,3 punkti ja hankis 15,7 lauapalli. Ta hoiab UCLA rekordit lauapallide osas nii karjääri (1370) kui ka hooaja jooksul (506 ehk 16,9 mängus), teist kohta visketabavuses (65,1%) ja kolmandat kohta mängus keskmiselt visatud punktide osas (20,3).
Ta juhtis UCLA 86 võiduni 90 mängust ja hiljem võitis UCLA 88 kohtumist järjest.

NBA

Portlandi Trail Blazers valis Bill Waltoni draftist 1974 esimese valikuna ja tuli temaga 1977 NBA meistriks.
Walton mängis Trail Blazersis 1974–1979, kodulinna San Diego Clippersis 1979–1984, Los Angelese Clippersis 1984–1985 ja Bostoni Celticsis 1985–1987.
Bill Walton valiti aasta uustulnukaks, kui ta viskas 12,8 punkti, võttis maha 12,6 lauapalli, andis 4,8 resultatiivset söötu ja blokeeris 2,69 viset. Ta nimetati 1978 väärtuslikemaks mängijaks pärast seda, kui ta viskas 18,9 punkti, noppis 13,2 lauapalli, andis 5,0 resultatiivset söötu ja blokeeris 2,52 viset.
Ta valiti 1977 NBA sümboolsesse teise koondisse, kaitsemängijate koondisse ja NBA finaalide väärtuslikemaks mängijaks, 1978 NBA sümboolsesse esimesse koondisse ja kaitsemängijate koondisse. Ta osales kaks korda NBA tähtede mängus. Esimest korda valiti ta sinna juba 1977, ent ei saanud vigastuse tõttu osaleda. 1977 oli ta NBA parim visete blokeerija 3,25 viskega mängust.
Teist korda tuli ta NBA meistriks Bostoni eest 1986. Sel aastal valiti ta NBA parimaks vahetusmeheks.
Portlandi Trail Blazersi treener Jack Ramsay ütles, et kui vigastused poleks Bill Waltonit seganud, oleks temast ilmselt saanud parim keskmängija, keda iial nähtud. Walton oli meeskonna liider kaitses, suurepärane lauapallide noppija ja resultatiivsete söötude andja. Ta valdas väga hästi palli ja talle meeldis haaki visata kord parema, kord vasaku käega. Väljakul oli ta äratuntav punase habeme järgi.
Hoolimata põlvevigastustest, mängis Walton alati naudinguga. Tema head söödud, tabavad visked, jooksu- ja hüppevõime aitasid tal ja Portlandil 1977. aastal meistriks tulla.
Vasaku jala vigastused segasid Waltonil mängimast. Ta mängis NBAs 10 aastat, kuigi oleks pidanud mängima 13. Ta sai mängida vaid 44% mängudest. 
Walton tegi imet juba esimestes NBA mängudes. Esimeses 7 mängus viskas ta keskmiselt 16 punkti, võttis maha 19 lauda, andis 4,4 resultatiivset söötu ja blokeeris 4,00 viset. Kuid siis algasid probleemid jalaga ja ta sai esimesel hooajal mängida vaid 35 mängu 82-st. Siiski suutis ta visata 12,8 punkti mängus.
Walton oli suurepärane mängija niikaua, kuni ta oli terve. Hooajal 1977–78 mängis ta 60 mängu, millest Trail Blazers võitis 50. Oma esimeses tähtede mängus viskas ta 15 punkti ja hankis 10 lauda.